ทรูวิชั่นส์ กำลังฝันร้าย
ทรูวิชั่นส์ บริษัทที่เคยเรียกได้ว่า ผูกขาดธุรกิจโทรทัศน์แบบบอกรับสมาชิก แต่ในทุกวันนี้ ที่ทั้งอินเทอร์เน็ตและโทรศัพท์สมาร์ทโฟน เข้าถึงคนส่วนใหญ่ ตามมาด้วยดิจิทัลทีวีที่ดูฟรีอีก 36 ช่อง ทุกคลื่นที่ซัดเข้ามาหา ส่งผลกับทรูวิชั่นส์อย่างไร ลงทุนแมนจะเล่าให้ฟัง
28 มิ.ย. 2561

ทรูวิชั่นส์ กำลังฝันร้าย / โดย ลงทุนแมน
ทรูวิชั่นส์
บริษัทที่เคยเรียกได้ว่า ผูกขาดธุรกิจโทรทัศน์แบบบอกรับสมาชิก
แต่ในทุกวันนี้ ที่ทั้งอินเทอร์เน็ตและโทรศัพท์สมาร์ทโฟน เข้าถึงคนส่วนใหญ่
ตามมาด้วยดิจิทัลทีวีที่ดูฟรีอีก 36 ช่อง
ทุกคลื่นที่ซัดเข้ามาหา ส่งผลกับทรูวิชั่นส์อย่างไร
ลงทุนแมนจะเล่าให้ฟัง
ทรูวิชั่นส์ (TrueVisions) เป็นหนึ่งใน 3 ธุรกิจหลักของบริษัท ทรู คอร์ปอเรชั่น
ถ้ายังจำกันได้ ทรูวิชั่นส์เกิดจากการที่ทรูเข้าซื้อกิจการ UBC เมื่อปี พ.ศ. 2548 ก่อนที่จะเปลี่ยนชื่อมาเป็น ทรูวิชั่นส์ที่เราเรียกกันในอีก 2 ปีต่อมา
ที่ผ่านมาทรูวิชั่นส์ มีสมาชิก และ รายได้เป็นอย่างไร?
มีเรื่องที่น่าสนใจคือ
แม้ว่าฐานลูกค้าของทรูวิชั่นส์มีจำนวนเพิ่มขึ้นทุกปี แต่รายได้เฉลี่ยต่อผู้ใช้บริการกลับลดลง
ปี 2556 มีฐานลูกค้า 2.4 ล้านราย รายได้เฉลี่ยต่อผู้ใช้บริการ 895 บาทต่อเดือน
ปี 2557 มีฐานลูกค้า 2.5 ล้านราย รายได้เฉลี่ยต่อผู้ใช้บริการ 715 บาทต่อเดือน
ปี 2558 มีฐานลูกค้า 3.1 ล้านราย รายได้เฉลี่ยต่อผู้ใช้บริการ 523 บาทต่อเดือน
ปี 2559 มีฐานลูกค้า 3.9 ล้านราย รายได้เฉลี่ยต่อผู้ใช้บริการ 379 บาทต่อเดือน
ปี 2560 มีฐานลูกค้า 4 ล้านราย รายได้เฉลี่ยต่อผู้ใช้บริการ 311 บาทต่อเดือน
ทรูวิชั่นส์อาจจะมีลูกค้าเพิ่มขึ้นเกือบ 2 เท่า แต่ในขณะเดียวกันรายได้เฉลี่ยที่เข้ามาต่อหัวกลับลดลงเกือบ 3 เท่า
เรียกได้ว่าลูกค้าที่เพิ่มขึ้น โตไม่ทัน ค่าสมาชิกต่อหัวที่ลดลง
ทำไมค่าสมาชิกต่อหัวลดลง?
เราคงจะสังเกตได้ว่า ในช่วงที่ผ่านมา ทรูมีนโยบาย คอนเวอร์เจนซ์ นำเสนอแพ็คเกจที่รวมหลายๆ บริการทั้ง โทรศัพท์มือถือ บอร์ดแบรนด์ และ โทรทัศน์แบบสมาชิก เข้าด้วยกัน เพื่อสร้างความน่าดึงดูดในเชิงความคุ้มค่าของการใช้บริการ
ซึ่งก็แน่นอนว่า เมื่อนำบริการมารวมเป็นแพ็คเกจโปรโมชั่นแล้ว ก็ต้องเสนอราคารวมที่ถูกลงให้กับลูกค้า หรือบางทีก็พ่วงเป็นบริการที่ลูกค้าไม่ต้องจ่ายรายเดือน
นอกจากนี้ ยังมีปัจจัยภายนอกอีกหลายอย่าง ที่บีบผู้ให้บริการทีวีบอกรับสมาชิกอย่างทรูวิชั่นส์ต้องเจอกับความยากลำบาก
ไม่ว่าจะเป็นดิจิทัลทีวี ที่มีให้ดูฟรี 36 ช่อง (มีช่องของทรูด้วย 2 ช่อง)
กล่องทีวีดาวเทียมที่เสียเงินครั้งเดียว ไม่ต้องจ่ายรายเดือน
Content ที่เราดูได้แบบฟรีๆ บนอินเทอร์เน็ตอย่าง YouTube Facebook
หรือแม้แต่บริการสตรีมมิ่งวิดีโอแบบสมาชิก ที่กำลังตีตลาดเมืองไทยอย่าง Netflix
ไม่ต้องรวมเว็บผีเว็บเถื่อนที่ให้คนดูหนังแบบผิดลิขสิทธิ์ได้
แค่ไม่กี่อย่างนี้ เราก็คงใช้เวลาทั้งวันดูไม่หมดแล้ว
ทั้งนี้ ยังมีคู่แข่งเจ้าอื่นๆ อีก เช่น AIS ที่ทำ AIS Playbox ออกมาสู้ และ AIS ยังได้ช่อง HBO ที่ทรูวิชั่นส์ถอดออกไปแบบกะทันหันเมื่อช่วงต้นปีที่แล้ว
ซึ่งช่อง HBO ก็น่าจะเป็นช่องประจำของหลายๆ คน โดยเฉพาะคอหนังใหญ่และซีรีย์ เช่น Game of Thrones และนี่ก็อาจเป็นสาเหตุให้หลายคนมองทรูวิชั่นส์เปลี่ยนแปลงไป
ส่วนช่องกีฬาที่บางคนสมัครทรูวิชั่นส์มาเพื่อดูถ่ายทอดสดฟุตบอลพรีเมียร์ลีกโดยเฉพาะ ทาง beIN Sports ที่เป็นช่องถ่ายทอดสดฟุตบอลบนทรูวิชั่นส์ ก็มาเปิดให้บริการดูผ่านอินเทอร์เน็ต โดยมีให้เลือกสมัครได้ตั้งแต่ดูรายวันไปจนถึงรายปี
เรียกได้ว่า ทรูวิชั่นส์กำลังเจอกับอุปสรรครอบด้าน ไม่ใช่แค่จากบริษัทคู่แข่ง แต่ยังรวมไปถึงเทคโนโลยี
จากการจัดโครงสร้างองค์กรของทรู คอร์ปอเรชั่น ตามรายงานประจำปี 2560
กลุ่มธุรกิจทรูวิชั่นส์ประกอบไปด้วย 14 บริษัท โดยมีทั้งบริษัทที่ถือหุ้นโดยทรูทั้งหมด และถือหุ้นโดยทรูบางส่วน
ถ้ารวมรายได้และกำไรของทั้ง 14 บริษัทในกลุ่มธุรกิจทรูวิชั่นส์ (ตัวเลขนี้อาจมีรายการซ้ำซ้อน หรือมีรายได้ระหว่างกัน)
กลุ่มธุรกิจทรูวิชั่นส์
ปี 2558 รายได้ 16,147 ล้านบาท ขาดทุน 3,103 ล้านบาท
ปี 2559 รายได้ 15,710 ล้านบาท ขาดทุน 1,409 ล้านบาท
ปี 2560 รายได้ 15,038 ล้านบาท ขาดทุน 1,630 ล้านบาท
ที่น่าสนใจคือ ถ้าไม่นับบริษัทที่เป็นโฮลดิ้งอย่างบริษัท ทรู วิชั่นส์ กรุ๊ป ที่มีตัวเลขขาดทุนมากที่สุดในปี 2560 ที่ 838 ล้านบาท
บริษัทที่มีตัวเลขขาดทุนรองลงมาอีก 2 อันดับ อยู่ในธุรกิจดิจิทัลทีวีทั้งคู่
บริษัท ทรูโฟร์ยู สเตชั่น จำกัด
รายได้ 396 ล้านบาท ขาดทุน 328 ล้านบาท
บริษัท ไทย นิวส์ เน็ตเวิร์ค (ทีเอ็นเอ็น) จำกัด
รายได้ 794 ล้านบาท ขาดทุน 125 ล้านบาท
เท่ากับว่า นอกจากทรูวิชั่นส์จะต้องสู้กับ online content ที่มีมากมายแล้ว ยังต้องแบกรับภาระในการพยุงธุรกิจดิจิทัลทีวีอีก 2 ช่องที่ทำอยู่อีก
อย่างไรก็ตาม ทรูวิชั่นส์ในทุกวันนี้ เป็นเพียงหนึ่งในธุรกิจของกลุ่มทรูเท่านั้น
จากผลประกอบการปี 2560
ทรู คอร์ปอเรชั่น มีรายได้ 141,290 ล้านบาท กำไร 2,316 ล้านบาท
เท่ากับว่า ทรูวิชั่นส์ มีรายได้เพียง 10% ของกลุ่มทรูทั้งหมด
ถึงแม้ว่ารายได้ของทรูวิชั่นส์เป็นสัดส่วนน้อย แต่ตัวเลขขาดทุนของทรูวิชั่นส์ น่าจะเรียกได้ว่าไม่ธรรมดา
และเมื่อมองไปในอนาคต..
ยังไม่รู้เลยว่า ทรูวิชั่นส์จะตื่นจากฝันร้ายนี้ ได้เมื่อไหร่..
----------------------
ติดตามเรื่องที่น่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
รู้ยัง แอปพลิเคชั่น blockdit เวอร์ชั่น 2.1 คลิกไลค์ และคอมเม้นท์ได้แล้วนะ
.
นอกจากนี้ยังมี
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆจากลงทุนแมน 
.
ทวิตเตอร์กระชับฉับไว 
.
ไลน์ส่งข้อความตรงทุกเย็น 
.
สุดท้ายโหลดสติกเกอร์ไลน์ ลงทุนแมน และลงทุนเกิร์ล 40 action ได้ที่ 
----------------------
Reference
-True Corporation Annual Report 2017
-กรมพัฒนาธุรกิจการค้า
[7709].